《翠湖杂咏 其三 浴云池》
明代·周瑛

宿墨洗初罢，春云惊满池。暝分天色澹，寒逗日光迟。

鹭下应先觉，鱼游浑不知。学书怜未就，深愧汉张芝。

作者简介：（1430—1518）福建莆田人，字梁石，号翠渠。成化五年进士。任广德知州，以有善政，赐敕旌异。弘治初历四川参政、右布政使。始与陈献章友，而不以献章主静之说为然，谓学当以居敬为主，敬则心存，然后可以穷理。有《书纂》、《翠渠类稿》。